***Pápakovácsi Közös Önkormányzati Hivatal***

***2014. évi költségvetési koncepciója***

Az államháztartásról szóló 2011. évi CXCV. törvény (a továbbiakban: Áht.) 24. § (l) bekezdése értelmében a jegyző által elkészített a következő évre vonatkozó költségvetési koncepciót a polgármester október 31-ig benyújtja a Képviselő-testületnek.

Az államháztartásról szóló 2011. évi CXCV. törvény (a továbbiakban: Áht.) 2.§ (1) bekezdése i) pontja szerint a helyi önkormányzati költségvetési szerv irányító szerve és annak vezetője a közös önkormányzati hivatal esetén a közös önkormányzati hivatal székhelye szerinti helyi önkormányzat képviselő-testülete és annak polgármestere.

A közös önkormányzati hivatal költségvetése a létrehozásról szóló megállapodás szerint a székhelyközség, Pápakovácsi Község Önkormányzata költségvetésében szerepel.

A közös hivatal költségvetésének tervezése során az államháztartásról szóló 2011.évi CXCV. törvény (a továbbiakban: Áht.), valamint a végrehajtásáról szóló 368/2011.(XII.31.) számú kormányrendelet (a továbbiakban: Ávr.) alapján kell eljárni.

Az **Önkormányzati hivatal működésének támogatási alapja** az **elismert hivatali létszám** (településnagyság alapján meghatározott minimum/maximum létszám, mely a lakosságszámmal arányosan változik). A támogatásból a hivatali dolgozók **bér- és járulék** kiadásai és **dologi** kiadásai finanszírozhatók. A közös hivatalok esetén **korrekciós tényezők is emelik az állami támogatást.** (fenntartó önkormányzatok száma, összlakosságszám, nemzetiségi önkormányzat, hivatal székhelye járási székhely).

A Közös Hivatal 2014. évi ***költségvetési bevétele*** a 2013. évhez hasonlóan az önkormányzati hivatal működésének támogatásából áll, melyet a tavalyi évtől eltérően 2014. évben a székhely szerinti önkormányzat kap meg. Ezen bevételt kell az önkormányzatoknak kiegészíteni azon összeggel, amely a működéshez szükséges. A hozzájárulás lakosságszám arányosan kerül megállapításra.

A közös hivatalok költségvetési kiadásainak meghatározó részét a személyi juttatások, illetve a járulékok képezik. A köztisztviselők személyi juttatásait a 2012. március 1-jétől hatályos [közszolgálati tisztviselőkről szóló 2011. évi CXCIX. törvény](http://www.xq.hu/?action=http://jogszabalykereso.mhk.hu/cgi_bin/njt_doc.cgi?docid=143562.590853&kif=k%C3%B6zszolg%C3%A1lati+tisztvisel%C5%91kr%C5%91l*#xcel) szabályozza. (Kttv.) A köztisztviselők illetményét meghatározó – immáron öt éve változatlan összegű - illetményalap várhatóan 2014. évben sem fog változni, változatlanul marad 38.650 Ft.

A cafetéria – béren kívüli juttatás - rendszerét is a költségvetési törvény fogja szabályozni. A törvény 2013. évben kimondta, hogy a cafetéria juttatások együttes összege nem haladhatja meg a bruttó 200.000 forintot, mely összeg fedezetet biztosít az egyes juttatásokhoz kapcsolódó, a munkáltatót terhelő közterhek megfizetésére is. A cafetéria-juttatás éves összege nem lehetett alacsonyabb az illetményalap ötszörösénél. Várhatóan 2014. évben ez sem fog változni.

A törvény szerint a hivatali szervezet vezetője a közszolgálati szabályzatban rendelkezik a cafetéria-juttatás igénybevételének részletes szabályairól, elszámolásának rendjéről és visszatérítésének szabályairól.[[1]](#footnote-1)

A költségvetés kiadási oldala tartalmazza az önkormányzati hivatalok dologi kiadásait is, mely kiadások a hivatali feladatellátáshoz, valamint a hivatal fenntartásához (víz, villany, gáz) kapcsolódnak.

A kiadások tervezésénél és a gazdálkodás folyamatában kiemelt szempont továbbra is a takarékosság és a hatékonyság érvényesítése.

Kérem a Tisztelt képviselőket a Közös Hivatal koncepciójának elfogadására.

***Pápakovácsi, 2013. október 24.***

Bóka Istvánné

jegyző

1. [↑](#footnote-ref-1)